Document ID: 31997D0467

31997D0467
L 199/57
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 юли 1997 година
относно съставянето на временни списъци с предприятия от трети страни, от които държавите-членки разрешават вноса на заешко месо и месо от дивеч, отглеждан във ферми
(текст от значение за ЕИП)
(97/467/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 95/408/ЕО на Съвета от 22 юни 1995 г. относно условията за съставяне, за преходен период, на временни списъци с предприятия от трети страни, от които държавите членки имат правото да внасят някои продукти от животински произход, рибни продукти или живи двучерупчести мекотели (1), последно изменено с Решение 97/34/ЕО (2), и по-специално член 2, параграф 1 и член 7 от него,
като има предвид, че Решение 94/278/ЕО на Комисията (3), последно изменено с Решение 96/344/ЕО (4), определя списък с трети страни, от които държавите-членки разрешават вноса на заешко месо;
като има предвид, че списък с трети страни, от които държавите-членки разрешават вноса на месо от дивеч, отглеждан във ферми, е бил съставен съгласно Директива 92/118/ЕИО на Съвета (5), последно изменена с Директива 96/90/ЕО (6);
като има предвид, че за много от страните в този списък изискванията относно здравето на животните и ветеринарното сертифициране за внос на заешко месо и месо от дивеч, отглеждан във ферми, са определени в Решение 97/219/ЕО на Комисията (7);
като има предвид, че Комисията е получила от някои трети страни списъци с предприятия с гаранции, че те изцяло спазват съответните здравни изисквания на Общността и че ако дадено предприятие не ги спазва, неговите експортни дейности за Европейската общност ще бъдат спрени;
като има предвид, че Комисията не е била в състояние да се увери в това, че предприятията във всички съответни трети страни са спазили общностните изискванията и във валидността на гаранциите, представени от компетентните власти;
като има предвид, че за да се избегне прекъсване на търговията със заешко и месо от дивеч, отглеждан във ферми, от тези страни, се налага да им бъде предоставен допълнителен срок, през който държавите-членки да могат да продължат да внасят заешко месо и месо от дивеч, отглеждан във ферми, с произход от предприятия, които са били признати под резерва, че търговията с такова месо ще бъде ограничена в рамките на техния национален пазар; като има предвид, че през този допълнителен срок Комисията ще събира от съответните страни необходимите гаранции, с цел да може да ги добави към списъка в съответствие с процедурата, посочена в Решение 95/408/ЕО;
като има предвид, че по отношение на Чешката република списъкът с предприятията е определен с Решение 97/299/ЕО на Комисията (8);
като има предвид, че след изтичане на този срок трети страни, които не са представили своите списъци с предприятия в съответствие с правилата на Общността, няма да имат повече право да изнасят заешко месо и месо от дивеч, отглеждан във ферми, за Общността;
като има предвид, че следователно държавите-членки ще отговарят за това сами да се уверят, че предприятията, от които внасят заешко месо и месо от дивеч, отглеждан във ферми, спазват изисквания за производство и пускане на пазара, които не могат да бъдат по-малко строги от общностните изисквания;
като има предвид, че временни списъци с предприятия, произвеждащи заешко месо и месо от дивеч, отглеждан във ферми, могат да бъдат съставени по отношение на някои страни;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Държавите-членки разрешават вноса на заешко месо и месо от дивеч, отглеждан във ферми, с произход от предприятия на трети страни, изброени в приложението.
2. По отношение на трети страни, различни от включените в приложението, държавите-членки могат да разрешат на предприятия да внасят заешко месо и месо от дивеч, отглеждан във ферми, до 1 януари 1998 г.
3. Вносът на заешко месо и месо от дивеч, отглеждан във ферми, остава подчинен на ветеринарните разпоредби, приети в Общността.
Член 2
Настоящото решение се прилага от 1 юли 1997 г.
Член 3
Адресати на настоящото решение са държавите-членки.
Съставено в Брюксел на 7 юли 1997 година.

Labels: 17
0
3
6
18